PROGRAM SLOVENSKÉHO PREDSEDNÍCTVA V4
2006/2007

V lete 2006 preberá Slovenská republika od Maďarska predsedníctvo vo Vyšehradskej skupine na obdobie jedného roka. Toto obdobie sa bude prelínať s fínskym a nemeckým predsedníctvom v EÚ a s trvaním nestáleho členstva SR v BR OSN. Spolupráca krajín V4 nestratila na význame ani po ich vstupe do EÚ. Slovenské predsedníctvo V4 bude ďalej budovať na výsledkoch, ktoré boli dosiahnuté predchádzajúcimi predsedníctvami.    

Hlavné priority slovenského predsedníctva V4:

1.	vytvoriť z V4 dynamické regionálne fórum v rámci EÚ;
2.	naďalej posilňovať koordinačný a konzultačný mechanizmus vyšehradskej spolupráce s cieľom nachádzať spoločné pozície a stanoviská v otázkach spoločného záujmu;
3.	napomáhať zlepšeniu všeobecnej informovanosti verejnosti o V4.

Významné aktivity plánované počas slovenského predsedníctva V4:

•	Hlavy štátov: 2 stretnutia (september 2006 – stretnutie sa bude konať v ČR, apríl/máj 2007);
•	Predsedovia vlád: 3 stretnutia (koniec júla resp. začiatok augusta 2006 – stretnutie sa bude konať v maďarskom meste Visegrád, december 2006 pred summitom EÚ, jún 2007 na záver slovenského predsedníctva V4);
•	Ministri zahraničných vecí: 3 stretnutia (júl 2006 na úvod slovenského predsedníctva V4, október/november 2006, marec/apríl 2007; užitočné by bolo načasovať termíny konania ministerských mítingov na konanie medzinárodných konferencií v SR, resp. uskutočniť ich za účasti partnerov z Ukrajiny, Moldavska, pobaltských krajín, krajín Beneluxu, Severskej rady, prípadne Rakúska, Slovinska, Bulharska a Rumunska);
•	Štátni tajomníci a politickí riaditelia MZV: podľa potreby a okolností;
•	Expertné konzultácie: dve stretnutia na úrovni riaditeľov odborov MZV krajín V-4 k východnej dimenzii a Európskej susedskej politike, dve stretnutia na úrovni riaditeľov odborov MZV k otázkam Západného Balkánu, dve stretnutia na úrovni riaditeľov odborov MZV k bezpečnostnej problematike a dve stretnutia riaditeľov analyticko-plánovacích odborov MZV.  Jedno z týchto dvoch stretnutí by malo byť zorganizované v rozšírenom formáte za účasti ďalších zainteresovaných strán (napr. predsednícka krajina EÚ, USA, Benelux, krajiny regiónu a pod.). Jedno stretnutie na úrovni riaditeľov konzulárnych odborov MZV krajín V4.   
•	Národní vyšehradskí koordinátori: pravidelné mesačné stretnutia.

I. Zahraničnopolitická a európska dimenzia vyšehradskej spolupráce
Zodpovedná inštitúcia :Ministerstvo zahraničných vecí 

Ciele slovenského predsedníctva V4 v zahraničnopolitickej a európskej dimenzii zahŕňajú spoluprácu s krajinami Beneluxu, Baltickou a Severskou radou, spoločné aktivity smerom k Ukrajine, Bielorusku, Moldavsku a krajinám Západného Balkánu, ktoré budú vhodným spôsobom dopĺňať iniciatívy EÚ v rámci Európskej susedskej politiky, resp. Stabilizačného a asociačného procesu.

	V otázke Ukrajiny sa bude slovenské predsedníctvo V4 usilovať o koordináciu aktivít krajín V4 spojených s podporou približovania sa Ukrajiny k EÚ a NATO. Bude podporovať štúdiá ukrajinských študentov a doktorantov na školách v krajinách V4 prostredníctvom Medzinárodného vyšehradského fondu.

Slovenské predsedníctvo V4 sa bude usilovať o aktuálnu výmenu informácií o plánovaných krokoch a podujatiach jednotlivých krajín V4 v Bielorusku (v oblasti kultúry, vzdelávania, vedy, ekonomiky a pod.), podporovať spoluprácu pri ich realizácii a prezentácii ako spoločných podujatí krajín V4. 

V súlade so spoločným vyhlásením, ktoré bolo prijaté ministrami zahraničných vecí krajín V4, Rakúska a Slovinska a krajín západného Balkánu na ministerskej konferencii k západnému Balkánu v Budapešti 11. októbra 2005, slovenské predsedníctvo V4 sa bude zasadzovať o vystupňovanie aktivít krajín V4 voči regiónu západného Balkánu. Bude dbať o to, aby tieto aktivity tak v samotnom regióne, ako aj v rámci EÚ, boli vo vzájomnej synergii s programami príslušných predsedníctiev EÚ, najmä čo sa týka podpory pokroku  v stabilizačnom a asociačnom procese a úspešného vyriešenia zostávajúcich regionálnych otázok. Výsledky spolupráce s krajinami západného Balkánu zhodnotia ministri zahraničných vecí krajín V4, Rakúska a Slovinska a krajín západného Balkánu na pravidelnom spoločnom stretnutí.

V prípade predĺženia obdobia reflexie v EÚ aj po júni 2006, slovenské predsedníctvo V4 podporí výmenu názorov krajín V4 k budúcemu smerovaniu EÚ, k úlohe EÚ vo svete a k možnosti účinnejšej regionálnej spolupráce v EÚ.     

Slovenské predsedníctvo V4 sa bude usilovať zefektívniť konzultácie, ako na pracovnej, tak na politickej úrovni v oblasti SZBP a EBOP. Zameria sa na zjednocovanie postojov krajín V4 v základných otázkach smerovania EÚ v týchto oblastiach. V4 podporuje ďalší rozvoj EBOP ako súčasť posilnenia transatlantických bezpečnostných vzťahov. 

	Je potrebná lepšia koordinácia kandidatúr krajín V4 do európskych inštitúcií na najvyššej politickej úrovni. Slovenské predsedníctvo V4 sa bude snažiť o prekonzultovanie jednotlivých kandidatúr v rámci V4 pred ich predložením na úroveň EÚ. Konzultácie budú zamerané v prvom rade na inštitucionálne kandidatúry a v prípade pokroku na tomto poli aj na koordináciu personálnych kandidatúr.

Slovenské predsedníctvo V4 bude pokračovať v podpore aktivít pracovnej skupiny V4 pre jazykovú politiku EÚ s cieľom otvorenia politickej a odbornej diskusie o mnohojazyčnosti, jazykovej komunikácii a jej problémoch na základe širokej právnej analýzy v rozšírenej EÚ. Výsledky činnosti pracovnej skupiny budú predložené na ministerskom stretnutí.    

Z titulu nestáleho členstva v BR OSN v rokoch 2006-2007 je SR pripravená informovať partnerov z V4 o dianí v BR a pozorne počúvať ich názory a stanoviská.

Slovenské predsedníctvo bude koordinovať práce vo formáte V4 na vytvorení právneho rámca pre poskytovanie oficiálnej rozvojovej pomoci (prijatie zákona o rozvojovej pomoci na národnej úrovni) a jej inštitucionalizácii (vytvorenie rozvojových agentúr v krajinách V4).

	Kolektívne členstvo krajín V4 v medzivládnej organizácii pôsobiacej pri OECD „Finančná akčná skupina pre boj proti praniu špinavých peňazí“ (FATF) by mohlo pomôcť prekonať odpor zámorských členov FATF voči prevahe krajín EÚ vo FATF. Z tohto dôvodu sa bude slovenské predsedníctvo V4 usilovať o dosiahnutie tohto cieľa. 

Slovenské predsedníctvo V4 bude pokračovať v línii nerozširovania V4, na druhej strane však bude plne podporovať ďalšiu spoluprácu vo formáte V4+.  

II.  Sektorálna dimenzia vyšehradskej spolupráce

1. Kooperácia v oblasti vnútorných záležitostí
Zodpovedná inštitúcia: Ministerstvo vnútra 

1. Schengen, azyl a migrácia

Zameranie aktivít slovenského predsedníctva V4: 
-     otázky spojené s implementáciou schengenského acquis; 
-	schengenské hodnotenia nových členských štátov;
-	strategický manažment SIS II a VIS;
-	uplatňovanie Dublin  II; 
-	zneužívanie azylovej procedúry (výmena informácií a praktických skúseností spojených s opakovaným vstupom do azylovej procedúry);
-	zlepšovanie rozhodovacích procedúr v rámci konania o udelení azylu (tlmočenie na diaľku s cezhraničným prvkom);
-	výmena prekladov týkajúcich sa krajín pôvodu;
-	spolupráca s Ukrajinou v oblasti hraničnej kontroly a azylu;
-	policajná spolupráca – praktické uplatňovanie Schengenskej dohody, spoločné hliadky, cezhraničné sledovanie, prenasledovanie, začiatok činnosti spoločných kontaktných bodov. 

2. Verejná správa
Stretnutie na úrovni zástupcov ministrov a štátnych tajomníkov krajín V4 sa bude konať vo Varšave v druhej polovici roku 2006. 

Existujúce expertné skupiny č.1-3 budú pokračovať vo svojej práci. 
Skupina č.1: Modernizácia verejnej správy v krajinách V4
	    Zameranie aktivít expertnej skupiny:  
-	otázka rozdelenia kompetencií medzi ústrednú vládu a miestnu samosprávu, decentralizácia kompetencií ústrednej vlády na úroveň územných celkov, vyhodnotenie procesu presúvania kompetencií;
-	možnosť širšieho uplatňovania demokracie na miestnej úrovni, rozšírenie možností občanov zúčastňovať sa na miestnom verejnom živote;
-	podpora cezhraničnej spolupráce, spolupráca medzi územiami, odstraňovanie existujúcich právnych a administratívnych prekážok cezhraničnej spolupráce;
-	diskusia o koordinácii a o kontrolnom systéme medzi orgánmi verejnej správy na úrovni územných celkov;
-	diskusia o podpore a rozvoji rôznych foriem spolupráce medzi obcami za účelom zvýšenia efektivity verejnej správy;
-	zvýšenie kvality služieb verejnej správy, štandardizácia verejných služieb. 

Skupina č.2 : Informačné systémy vo verejnej správe
                Zameranie aktivít expertnej skupiny:
-	pravidelná výmena informácií o uplatňovaní informačných a komunikačných technológií vo verejnej správe a ich vplyv na proces reformy verejnej správy a jej modernizáciu (e-government);
-	monitorovací systém pre verejnú správu využijúc informačné a komunikačné technológie, vyzdvihnutie úlohy príslušných ministerstiev v oblasti e-government;
-	spolupráca a výmena skúseností v oblasti verejnej informačnej stratégie a koncept implementácie informačných technológií vo verejnej správe;
-	pravidelná výmena informácií o zavedení biometrických údajov do cestovných pasov a uchovávanie údajov v čipe cestovného pasu;
-	spolupráca krajín V4 a Rakúska v oblasti e–government. 
               
Skupina č.3: Vzdelávanie vo verejnej správe
          Zameranie aktivít expertnej skupiny:
-	zaistenie etického správanie miestnych a regionálnych úradov, zvolených predstaviteľov a úradníkov (napr. distribúcia etického kódexu pre verejnú správu), boj proti korupcii;
-	rozvoj činnosti ústredných a miestnych orgánov verejnej správy, manažment ľudských zdrojov;
-	výmena informácií o systéme preskúšania štátnych zamestnancov. 

3. Manažment katastrof
Existujúca spolupráca v oblasti manažmentu katastrof bude pokračovať. Stretnutie predstaviteľov úradov manažmentu katastrof sa uskutoční v prvej polovici roku 2007. 

4. Bezpečnostná politika
Spolupráca medzi krajinami V4 a Rakúskom v boji proti extrémizmu bude pokračovať. Uskutoční sa stretnutie príslušnej existujúcej expertnej skupiny. 

2. Ekonomická spolupráca
Zodpovedná inštitúcia: Ministerstvo hospodárstva 

1. Priemysel
Vychádzajúc z odvetvovej orientácie bude spolupráca v oblasti priemyslu pokračovať v súlade s predchádzajúcim programom spolupráce v rámci krajín V4. To znamená vytváranie priamych kontaktov medzi malými a strednými podnikmi za efektívnej podpory profesijných zväzov a asociácií. Slovenské predsedníctvo sa zameria na projekty cezhraničnej spolupráce, ktoré sa podporujú v rámci programov zameraných na európske partnerstvo medzi mestami a regiónmi s cieľom vykonávať aktivity, ktoré zabezpečia rozvoj regiónov. Užitočnou oblasťou spolupráce by mohla byť spolupráca krajín V4 zameraná na potreby tých krajín, ktorých cieľom je vstup do EÚ.  

2. Energetika
Vychádzajúc z pozitívnej skúsenosti v minulom období by spolupráca v sektore energetiky mala pokračovať tým istým primeraným spôsobom. Expertné diskusie budú zamerané na riešenie aktuálnych otázok, ktoré sa týkajú agendy EÚ v oblasti energetiky využívajúc všetky možnosti na koordináciu pozícií a prediskutovanie záležitostí, ktoré sú prerokovávané v orgánoch EÚ a ktoré sú spoločným záujmom krajín V4. Navyše, experti sa budú zaoberať otázkou diverzifikácie energetických zdrojov a ďalšími oblasťami energetickej politiky vznesenými jednotlivými krajinami V4. V tejto súvislosti by sa v rámci možných expertných stretnutí mali prediskutovať:
-	možnosti lepšej koordinácie a konzultácie spoločných pozícií krajín V4 v inštitúciách EÚ;
-	konzultácie a koherentný prístup v otázke bezpečnosti dodávok energie ako aj diverzifikácie energetických zdrojov a trás dopravy energie; 
-	definícia možných prínosov spolupráce s nečlenskými krajinami EÚ v rámci regiónu;
-	možnosti výmeny informácií o energetických politikách a privatizačných stratégiách, o predstavách členských krajín vo vzťahu k otvoreniu ich trhov s energiou, ako aj o povinnostiach týkajúcich sa harmonizácie s právom EÚ;
-	prepojenie elektrických rozvodných sietí, spolupráca medzi CENTREL a UCTE; možnosti spoločného postupu; harmonizácia taríf v cezhraničnej preprave, spolupráca v úsilí zvýšiť financovanie TEN energie zo strany EÚ;
-	nový vývoj  v procese liberalizácie trhu so zemným plynom; spolupráca pri výstavbe ropovodu (OBP projekt) a pri prepojení sústav plynovodov v severojužnom smere;
-	spolupráca pri zachovávaní ropných zásob s cieľom dosiahnuť súlad s príslušnými pravidlami EÚ; projekty zamerané na spájanie rozvodných systémov;
-	rozvoj spolupráce a výmena skúseností v oblasti efektívneho využívania energie a RES, najmä v súvislosti s akčným plánom EÚ pre biomasu a pravdepodobným prijatím smernice pre energetické služby a príslušné EEAP;
-	otázka výroby elektrickej energie z nukleárnych zdrojov.

3. Lepšia regulácia 
Politika lepšej regulácie je zameraná na zlepšenie legislatívy, jej lepšiu úpravu tak, aby sa zvyšoval prínos podnikateľov vrátane malých a stredných podnikateľov pre občanov a minimalizovali ekonomické náklady. V kontexte obnovenej Lisabonskej stratégie, zameranej na rast a zamestnanosť, Európska komisia avizovala úmysel začať ucelenú iniciatívu, ktorá by mala zabezpečiť, aby regulačný rámec v EÚ bol v súlade s požiadavkami 21. storočia. Krajiny V4 by preto mali súbežne s aktivitami EÚ vykonávať svoje vlastné iniciatívy v rámci lepšej regulácie. 

Slovenské predsedníctvo V4 poskytne priestor pre dialóg o agende vo vzťahu k lepšej regulácii medzi krajinami V4 s cieľom výmeny skúseností a vízií o legislatívnom zjednodušovaní. 
Súčasťami tohto záväzku bude:
-	ďalší rozvoj postupov dopadových analýz, so zameraním najmä na ekonomické aspekty  a aspekt konkurencieschopnosti;
-	vytvorenie metódy, ktorou možno merať administratívne prekážky, s ktorými sa potýkajú podnikatelia;
-	identifikácia prioritných oblastí súčasného práva ES, ktoré majú byť zjednodušené;
-	vývoj regulačných indikátorov na meranie kvality a pokroku v regulačnej  reforme krajín V4;
-	zlepšenie regulačných štruktúr a procesov v krajinách V4.

	Predstavitelia krajín V4 môžu ad hoc prediskutovať ďalšie oblasti pri príležitosti 
konania pracovných konzultácií v príslušných orgánoch EÚ.

3. Cestovný ruch 
 Zodpovedná inštitúcia: Slovenská agentúra pre cestovný ruch

Slovenské predsedníctvo V4 chce pokračovať v spolupráci vyšehradských krajín v oblasti cestovného ruchu pod novým menom „The European Quartet – One Melody“. V minulých rokoch bola založená pracovná skupina s cieľom uľahčiť spoluprácu medzi krajinami V4 v oblasti cestovného ruchu. Slovenské predsedníctvo V4 vo februári 2007 v rámci tejto pracovnej skupiny zorganizuje stretnutie vyšších predstaviteľov štátnych orgánov zodpovedných za cestovný ruch.	Pozornosť bude zameraná na už začatú spoluprácu krajín V4 s Japonskom v oblasti cestovného ruchu a na prekonzultovanie realizácie konkrétnych projektov. 

Priority slovenského predsedníctva V4 v oblasti cestovného ruchu:
1.Úzka spolupráca národných agentúr pre cestovný ruch na projekte „The European Quartet – One Melody“
-	spoločné marketingové aktivity na zahraničných trhoch: USA, Japonsko a Čína;
-	spoločná účasť na veľtrhoch a výstavách cestovného ruchu v USA, Japonsku a Číne;
-	výmena marketingových a štatistických informácií;
-	výroba spoločných promočných materiálov a máp so zvláštnym zameraním na produkty cestovného ruchu: hlavné mestá, svetové dedičstvo UNESCO, kúpele a liečebná turistika, historické mestá, židovské dedičstvo, dedičstvo iných náboženstiev, národná gastronómia;
-	poskytovanie informačných výletov pre zahraničných novinárov a tour operátorov s cieľom zahrnúť turistickú ponuku do brožúr, časopisov a novín cestovných kancelárií;
-	aktualizácia spoločnej web-stránky www.european-quartet.com v štyroch jazykových verziách so zvláštnym zameraním na produkt cestovného ruchu a profesionálne informácie o tejto oblasti;
-	organizovanie road-shows pre médiá a odbornú verejnosť.

2.Podpora spoločných záujmov krajín V4 v Európskej komisii pre cestovný ruch (ETC)
-	posilniť realizáciu marketingových prieskumov a štúdií o zámorských trhoch; 
-	posilniť prezentáciu projektu krajín V4 „The European Quartet – One Melody“ v rámci portálu ETC www.visiteurope.com.
 
3.Možnosti využitia fondov Európskej únie a Medzinárodného vyšehradského fondu pre spoluprácu v oblasti cestovného ruchu  
-	zvláštne zameranie na Interreg a Medzinárodný vyšehradský fond; 
-	podpora záujmov regiónov krajín V4 a euroregiónov v oblasti cezhraničnej spolupráce;
-	špecifické formy spolupráce, formulácia cezhraničných programov vrátane regionálnych organizácií.

4.Doprava a telekomunikácie
Zodpovedná inštitúcia: Ministerstvo dopravy, pôšt a telekomunikácií

	Zameranie aktivít slovenského predsedníctva V4:
-	rozvoj spolupráce v železničnej doprave (interoperabilita);
-	spolupráca v oblasti bezpečnosti na cestách, (dosiahnutý pokrok a možnosti zlepšenia spolupráce  v tejto oblasti) ;
-	spoplatnenie  diaľnic a iných ciest (zavedenie a prevádzka elektronického mýta – výmena skúseností, možnosti spolupráce, interoperabilita atď.);
-	systém Galileo (aplikácia programu v jednotlivých krajinách);
-	kohézny a štrukturálne fondy (výmena skúseností pri využívaní týchto fondov v dopravnej infraštruktúre, vrátane PPP projektov);
-	spolupráca pri inštalovaní Riečneho informačného systému – RIS.

Stretnutie ministrov dopravy krajín V4 je plánované na prvý polrok 2007.

-	rozvoj v oblasti elektronických komunikácií – výmena skúseností.

Stretnutie ministrov krajín V4 zodpovedných za informatiku a telekomunikácie je plánované na prvý polrok 2007.

5. Poľnohospodárstvo
Zodpovedná inštitúcia: Ministerstvo pôdohospodárstva

	Zameranie aktivít slovenského predsedníctva V4:
-	koordinácia pozícií krajín V4 vo vzťahu k EÚ v otázke zachovania ochrany domácich trhov pred dovozmi citlivých výrobkov (hydinové mäso), zachovanie vývozných náhrad pre niektoré vývozné výrobky na trhoch tretích krajín (niektoré druhy mlieka a mliečnych výrobkov);
-	výmena názorov na riešenie súčasnej situácie v chovoch hydiny vo svete, otázka welfare brojlerov, otázka výšky mliečnych (národných) kvót, prerokovanie možností spolupráce v oblasti chovu oviec a kôz;
-	rozvoj využívania poľnohospodárskej biomasy na energetické a priemyselné účely, zachovanie spolupráce v oblasti implementácie acquis pre prípravky na ochranu rastlín;
-	rozšírenie spolupráce SR s Holandskom aj na ostatné krajiny V4 v oblasti certifikácie množiteľného materiálu pre ovocné druhy, poradenstva pre organizácie výrobcov a uplatňovania kontroly zhody podľa nariadení EÚ;
-	spoločné presadzovanie záujmov lesníctva na úrovni EÚ v zmysle existujúcich lesníckych stratégií a národných lesníckych programov;
-	vytvorenie spoločného systému vzájomnej technickej pomoci a podpory v čase vzniku a trvania mimoriadnych situácií v lesoch, ktoré sú výsledkom pôsobenia škodlivých činiteľov;
-	spolupráca v oblasti budovania informačnej spoločnosti, plnenie úloh Akčného plánu z oblasti pôdohospodárstva, vyplývajúce z Lisabonskej stratégie;
-	zjednotenie legislatívy v oblasti potravín (potravinový kódex); spoločný postoj k obchodným reťazcom; spoločný postoj tzv. vnútrozemských štátov k náhradám za prepravu obilia do prístavu; prehodnotenie posunutia termínu intervenčného nákupu na skoršie obdobie, výmena informácií týkajúcich sa komoditných situačných a výhľadových správ a Zelenej správy, aktualizovanie zoznamu internetových adries, kde budú k dispozícii informácie a štatistické údaje o pôdohospodárstve za jednotlivé krajiny V4;
-	konzultácie o koordinácii čiastkových agrárnych politík v rámci agendy EÚ a výmenu skúseností medzi ministerstvami poľnohospodárstva krajín V4 v oblasti komitológie;
-	spolupráca v oblasti rozvoja vidieka.

6. Regionálny rozvoj
Zodpovedná inštitúcia: Ministerstvo výstavby a regionálneho rozvoja

	Zameranie aktivít slovenského predsedníctva V4 :
-	pravidelné stretnutia neformálnej pracovnej skupiny krajín V4 pre  regionálny rozvoj;
-	výmena skúseností v oblasti regionálneho rozvoja a hľadanie predpokladov k trvaloudržateľnému rastu regiónov V4;
-	výmena skúseností z implementácie fondov EÚ v rámci programového  obdobia 2004 – 2006 a koordinácia prípravy na implementáciu fondov EÚ v rámci nového programového obdobia 2007-2013;
-	konzultácie k otázke založenia „European Cohesion Policy Institute“ v niektorej z krajín V4;
-	nevyhnutnosť rozvíjania cezhraničnej spolupráce, medzinárodných programov;
-	výmena skúseností krajín V4 s riadiacimi a kontrolnými systémami, ktoré sa dotýkajú štrukturálnych fondov a kohézneho fondu;
-	dôležitosť prepojenia infraštruktúry krajín V4 na TEN-T sieť;
-	urbánny rozvoj, urbánna obnova a zvýšenie urbánnej konkurencieschopnosti;
-	výmena skúseností pri tvorbe operačných programov určených k programovému obdobiu 2007-2013;
-	podpora rozvoja výskumnej činnosti a vzdelávania v oblasti regionálnej politiky pre vypracovanie kohéznej stratégie a detailných analýz na úrovni V4 (prostredníctvom expertnej dielne – think tank).  

Počas slovenského predsedníctva V4 sa plánuje uskutočnenie stretnutia ministrov zodpovedných za regionálny rozvoj z krajín V4. 

7. Kultúra
Zodpovedná inštitúcia: Ministerstvo kultúry
	Zameranie aktivít slovenského predsedníctva V4:
-	pokračovanie projektu Vyšehradská knižnica – slovenský projekt vydávania spoločných titulov autorov. V edícii vydavateľstiev Host, Pesti Kalligram, Pogranicze a Kalligram bude i naďalej vychádzať ročne 4 – 12 diel súčasných autorov vyšehradských krajín v českom, maďarskom, slovenskom a poľskom preklade;
-	pokračovanie príprav na rok 2008 – rok medzikultúrneho dialógu, spolupráca V4 s Euro-stredomorskou nadáciou Anny Lindhovej pre dialóg medzi kultúrami pri príprave a realizácii spoločných projektov;
-	začatie príprav na projekt Európske hlavné mesto kultúry – 2013;
-	výstava mladých dizajnérov z krajín V4 v Londýne;
-	projekty spoločného záujmu k zvýšeniu povedomia – k rozvoju poľskej demokracie a k 50. výročiu  revolúcie v Maďarsku;
-	125. výročie narodenia Bélu Bartóka a 15. výročie zriadenia Medzinárodného kultúrneho centra v Krakove. SR plánuje predložiť národný nominačný projekt na výbor pre pamäť sveta Slovenské ľudové piesne, ktorý obsahuje rukopisy B. Bartóka.
16. stretnutie na úrovni ministrov kultúry a expertov krajín V4 sa uskutoční na jeseň 2006 v Maďarsku. 17. stretnutie na úrovni ministrov kultúry a expertov krajín V4 sa uskutoční na jar 2007 v SR. 

8. Politika zamestnanosti a sociálne záležitosti
Zodpovedná inštitúcia: Ministerstvo práce, sociálnych vecí a rodiny

	Zameranie aktivít slovenského predsedníctva V4:
-	uskutočnenie dvojdňového seminára v roku 2007 zameraného na problematiku aktívnej politiky trhu práce (nástroje a opatrenia aktívnej politiky trhu práce, úloha súkromných pracovných agentúr – komplementárnosť alebo konkurencia úradom práce, prístupy úradov práce k eliminácii dlhodobej nezamestnanosti v krajinách V4,  podpora uplatnenia sa rodín s nezamestnanými členmi na trhu práce);
-	uskutočnenie dvojdňového workshopu v roku 2007 venovaného spôsobu zabezpečenia štatistického sledovania migračných tokov, metódy ich  vyhodnocovania, stanovenie indikátorov pre posudzovanie účinnosti zavedených integračných opatrení, benchmarking (možnosť vzájomného porovnávania sa medzi krajinami V4);
-	hodnotenie priorít operačných programov v rámci nového programovacieho obdobia 2007- 2013 pre naplnenie  cieľa 3: Európska teritoriálna spolupráca (zvýšenie publicity programov cezhraničnej spolupráce v oblasti sociálnej interakcie, integrácie cezhraničných trhov práce, lokálnych iniciatív  v zamestnanosti a podnikaní, vytvárania cezhraničných organizačných štruktúr a sietí a cezhraničnej dopravnej infraštruktúry);
-	uskutočnenie medzinárodnej konferencie „Úloha mužov pri podpore rodovej rovnosti“ v druhej polovici roku 2006 ako súčasť spolupráce v oblasti  rodinnej a rodovej politiky medzi ČR, SR a Luxemburskom;
-	spolupráca a výmena skúseností s organizáciami v krajinách V4 v oblasti násilia páchaného v rodine, opatrení na jeho elimináciu a ozdravenie rodiny;
-	spolupráca pri uplatňovaní nariadení Rady Európskeho spoločenstva a nariadení Rady Európskeho hospodárskeho spoločenstva, ktorými je zabezpečovaná koordinácia rodinných dávok v rámci Európskej únie;
-	zameranie na implementáciu konceptu „flexicurity“, ktorý v sebe zahŕňa flexibilitu trhu práce pri garantovaní sociálnych istôt;
-	koordinácia úsilia krajín V4 s cieľom zrušenia prechodného obdobia na slobodný pohyb pracovných síl z NČK v EÚ.

9. Zdravotníctvo
Zodpovedná inštitúcia: Ministerstvo zdravotníctva

	Zameranie aktivít slovenského predsedníctva V4:

1. Oblasť cezhraničnej zdravotnej spolupráce

-	problematika poskytovania zdravotnej starostlivosti v prihraničných regiónoch pozdĺž hranice PR-SR (Vysoké Tatry), MR-SR (oblasť Komárna – Ostrihomu, Győr, Nové Zámky), ako aj SR – ČR (tvorba návodov pre pacientov, ako môžu vyhľadať ošetrenie v susedných štátoch V4, skúsenosti s uzatváraním a vykonávaním cezhraničných zmlúv medzi zdravotnými poisťovňami a nemocnicami, minimálne požiadavky na bezpečnosť pacienta a súvisiace právne aspekty, posilnenie právnej istoty v praktických otázkach spojených s čerpaním a úhradou cezhraničnej zdravotnej starostlivosti).

2. Oblasť verejného zdravotníctva

-	príprava seniorov na zdravý životný štýl v starobe;
-	zdravotná výchova detí a mládeže (výchova k zdraviu v predškolskom veku);
-	výchovno–vzdelávacie programy pre deti a mládež zamerané na prevenciu konzumácie alkoholu, drog a výchovu k správnej životospráve.

10. Ochrana životného prostredia
Zodpovedná inštitúcia: Ministerstvo životného prostredia

	Zameranie aktivít slovenského predsedníctva V4:

-	výmena informácií o podporovaných prioritách v oblasti enviromentálneho rozvoja infraštruktúry a ochrany životného prostredia v budúcom programovacom období na roky 2007-2013;
-	výmena skúseností z využívania štrukturálnych fondov v oblasti životného prostredia v rokoch 2004-2006 a príprava na programovacie obdobie 2007-2013;
-	výmena skúseností a diskusia o možnom využití projektov Public private partnership (PPP)
-	vývoj spoločnej pozície krajín V4 a výmena názorov na európskej a regionálnej úrovni na témy, ktoré budú predmetom konferencie „Environment for Europe“ (Belehrad, rok 2007);
-	výmena skúseností z implementácie 6. Enviromentálneho akčného programu ES – diskusia o iných tématických  stratégiách najmä v oblasti odpadov a znečistenia vzduchu;
-	výmena skúseností z odstraňovania enviromentálnych záťaží;
-	pokračovanie spolupráce v programe Natura 2000;
-	výmena skúseností z implementácie medzinárodných dohovorov, menovite Dohovor ESPOO, Karpatský dohovor a pod;
-	výmena skúseností z transpozície a implementácie legislatívy ES;
-	možnosti a cieľové oblasti spolupráce vo formáte V4+ v otázke životného prostredia a prírody.   

Stretnutie na úrovni ministrov životného prostredia krajín V4 sa uskutoční na jar 2007.

11. Školstvo a veda
Zodpovedná inštitúcia: Ministerstvo školstva

	Zameranie aktivít slovenského predsedníctva V4:
-	medzinárodná spolupráca v oblasti informatizácie základných a stredných škôl;
-	medzinárodná spolupráca v oblasti cudzích jazykov na základných a stredných školách;
-	oblasť odborného vzdelávania a prípravy, t.j. výmeny dobrých skúseností;
-	celoeurópska kampaň Rady Európy „All different – all equal“, zameraná na podporu rôznorodosti, ľudských práv a participácie;
-	posilnenie účasti riešiteľov z krajín V4 a výstupov projektov v 7RP a to prostredníctvom mechanizmov aktivácie spolupráce riešiteľov krajín V4 pri vytváraní konzorcií navrhovateľov projektov pre 7RP;
-	spoločné využívanie existujúcich infraštruktúr a vytvorenie databázy technologických inovácií ako výstupov nielen v rámci 7RP;
-	spolupráca krajín V4 – nových členov EÚ s kandidátskymi krajinami EÚ pri odovzdávaní poznatkov a pomoci pri plnení kritérií v oblasti vedy a techniky.

12. Obrana
Zodpovedná inštitúcia: Ministerstvo obrany

	Zameranie aktivít slovenského predsedníctva V4:
-	uskutočnenie neformálnej výmeny názorov, preverenie možnosti zosúladenia názorov pred rokovaniami ministrov obrany NATO a EÚ;
-	uskutočnenie výmeny názorov a preverenie možnosti spoločnej účasti na operáciách medzinárodného krízového manažmentu;
-	EDA – vzájomná podpora a informovanie sa o zapojení sa do projektov;
-	príprava rokovaní ministrov obrany krajín V4;
-	pozvanie ministra obrany  Ukrajiny na časť rokovania ministrov obrany V4;
-	spolupráca v rámci PCC;
-	príprava rokovaní generálnych riaditeľov pre obrannú politiku a medzinárodnú spoluprácu ministerstiev obrany krajín V4;
-	pokračovanie v spolupráci generálnych riaditeľov pre vojenské vzdelávanie a personálnu politiku ministerstiev obrany krajín V4;
-	uskutočnenie expertných rokovaní k možnej spolupráci pri zabezpečení strategickej prepravy krajín V4;
-	uskutočnenie rokovania k spoločnému postupu pomoci Ukrajine   v prístupovom procese do NATO.

III. Občianska dimenzia Vyšehradskej spolupráce

	Zameranie aktivít slovenského predsedníctva V4:
-	podpora občianskej dimenzie Vyšehradskej spolupráce prostredníctvom Medzinárodného vyšehradského fondu;
-	pokračovanie s udeľovaním štipendií Medzinárodného vyšehradského fondu pre ukrajinských študentov a doktorantov na školách v krajinách V4;
-	využiť aj v budúcnosti pozitívne skúsenosti s prideľovaním finančných prostriedkov Vyšehradského strategického programu na vybrané projekty;    
-	zintenzívnenie spolupráce vyšších územných celkov krajín V4.